Choppies se baas kry die tjop | Netwerk24
Deur Francois Williams 21 Mei 2019 18:50
Choppies, wat op die JSE asook op die Botswana-aandelebeurs in Gaborone genoteer is, het Dinsdagmiddag laat weet hy het Ramachandran Ottapathu geskors tydens 'n direksievergadering wat Maandag gehou is.
Choppies het in Maart aangekondig 'n forensiese ondersoek word gedoen wat na verwagting teen einde Junie afgehandel sal wees. Dit is nie uit Choppies se verklaring duidelik wat die presiese rede vir Ottapathu se skorsing is en wat in die forensiese ondersoek bekyk word nie.
Die verhandeling van Choppies se aandele op die JSE en in Gaborone is al sedert November verlede jaar opgeskort omdat hy nog nie sy resultate vir die boekjaar tot einde Junie 2018 bekend gemaak het nie.
Farouk Ismail, tans adjunkvoorsitter van die Choppies-direksie, is intussen as waarnemende uitvoerende hoof aangewys.
Die Choppies-direksie het boonop Redford Capital aangestel om die winkelgroep te herstruktureer. Redford sal 'n oorsig doen van die onderneming en aanbevelings doen oor watter aksieplanne ingestel kan word om dit reg te ruk. Redford het volgens Choppies 25 jaar se ervaring in sulke strategiese omswaaiprojekte.
Choppies se primêre notering is op die Botswana-beurs, met die sekondêre notering op die JSE.
Choppies het in 2015 op die JSE genoteer en talle nuwe winkels in Suid-Afrika geopen. Die winkelgroep het in Botswana 'n lang geskiedenis as een van die grootste kleinhandelaars daar. Sy eerste tak is in 1986 in Lobatse geopen.